РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/100-14

19. септембар 2014. године

Б е о г р а д

**З А П И С Н И К**

СА ШЕСТЕ СЕДНИЦЕ ОДБОРА ЗА ЉУДСКА И МАЊИНСКА

ПРАВА И РАВНОПРАВНОСТ ПОЛОВА

ОДРЖАНЕ 30. МАЈА 2014. ГОДИНЕ

 Седница је почела у 13,00 часова.

 Седницом је председавао председник Одбора Мехо Омеровић.

 Седници су присуствовали: Љиљана Малушић, Биљана Илић Стошић, Миланка Јевтовић Вукојичић, Владица Димитров, Љибушка Лакатош, Вера Пауновић, Биљана Хасановић Кораћ, Олена Папуга и Елвира Ковач, чланови Одбора.

 Седници нису присуствовали чланови Одбора: Љубица Мрдаковић Тодоровић, Сузана Шарац, Слободан Перић, Миодраг Линта, Стефана Миладиновић, Аида Ћоровић и Сулејман Угљанин.

 Седници су присуствовали заменици чланова Одбора: Невенка Милошевић, Александар Пајовић и Гордана Чомић, као и Александра Јерков, народни посланик.

 Поред чланова Одбора седници су присуствовали и Заштитник грађана Саша Јанковић, заменици Милош Јанковић, Владана Јовић, Роберт Сепи, Гордана Стевановић, шефица кабинета Мина Роловић Јоцић, помоћнице Генералног секретара Наташа Јовић и Оља Јовичић, начелница Одељења за извештај и публикацију Љерка Аћимовић и госпођа Татјана Ракоић.

 Председник Одбора је констатовао да су испуњени услови за рад и одлучивање, те је предложио следећи

Д н е в н и р е д:

 1. Разматрање Редовног годишњег извештаја Заштитника грађана за 2013. годину (број 02-558/14 од 15. марта 2014. године);

 2. Разматрање Извештаја о спровођењу Закона о слободном приступу информацијама од јавног значаја и Закона о заштити података о личности за 2013. годину (број: 02-646/14 од 28. марта 2014. године);

 3. Утврђивање Предлога закључка поводом разматрања Редовног годишњег извештаја Повереника за заштиту равноправности за 2013. годину;

 4. Утврђивање Предлога закључка поводом разматрања Редовног годишњег извештаја Заштитника грађана за 2013. годину;

 5. Утврђивање Предлога закључка поводом разматрања Извештаја о спровођењу Закона о слободном приступу информацијама од јавног значаја и Закона о заштити података о личности за 2013. годину.

 Чланови Одбора су једногласно прихватили предложени Дневни ред.

 **ПРВА ТАЧКА: Разматрање Редовног годишњег извештаја Заштитника грађана за 2013. годину**

 Председник Одбора је дао реч Заштитнику грађана ради представљања Извештаја.

 Саша Јанковић је истакао да очекује пуно значајних сугестија, примедби и критика и евентуално нечег позитивног, како би Извештај идуће године био бољи и потпунији, захваљујући заједничким напорима да се реше питања људских права. Саша Јанковић се фокусирао на неколико тема које су Одбор посебно интересовале у протеклом периоду. Између осталог је рекао да декларативна опредељеност ка учвршћивању и поштовању људских права није дала задовољавајуће резултате. Посебно рањиве биле су следеће групе: екстремно сиромашни, деца, особе са инвалидитетом, припадници националних мањина – посебно Роми, особе лишене слободе, са посебним акцентом на психијатријске болеснике, оболеле од тешке болести, жене, избегли и расељени, азиланти, регуларни мигранти, ЛГБТ групе и појединци, организације и појединци заговорници људских права и критичари власти. Навео је да постоји премоћ политичке воље над владавином права, при чему политичка воља треба да постоји за извршавање закона, а не за његово доношење. Рекао је да без ефикасног и независног правосуђа нема потпуне заштите људских права, а то је основни стуб заштите људских права. По питању медија навео је да је таблоидизација медија из 2012. године прешла у 2013. у таблоидизацију државе. Тиме су грађани усмерени да се за правду и истину окрећу насловним странама, уместо да чекају потпуне, тачне, благовремене и истините информације од државних органа, и то је јако погубан тренд. Потом се осврнуо на родну равноправност и изнео став о недовољној ефикасности институција у сузбијању насиља у породици, те да је у 2013. години преко 40 жена изгубило живот у породичном насиљу и навео да су по његовој препоруци три министарства, МУП, Министарство рада, запошљавања и социјалне политике и Министарство правде и државне управе донели посебне протоколе у поступању у случајевима насиља над женама у породици и партнерским односима. Што се тиче националних мањина, истакао је да су Роми и даље у најнеповољнијем положају у практичном и материјалном смислу, а у вербалном и психолошком смислу Албанци. Потом је говорио о Закону о националним саветима националних мањина, где постоји потреба да се унапреди и деполитизује њихов рад са што мањим утицајем политичких партија, а са препорукама које су делимично испуњене недавним изменама, а нешто је остало да се тек уради у погледу усаглашавања са одлуком Уставног суда и по питању деполитизације. По његовим наводима румунска и влашка национална мањина су неуралгичне тачке, као и образовање на одређеним језицима. Огромне су последице сегрегације на нивоу ученика и протежу се касније за цели живот.

 Истакао је да се највеће постигнуће у овом погледу остварило код Рома који су почели да остварују право на административну адресу при центру за социјални рад, права на лична документа, па се на тај начин проблем правно невидљивих почео отклањати. Што се тиче родне равноправности и ЛГБТ особа, истакао је да је држава донела Закон о потврђивању Конвенције Савета Европе о спречавању насиља над женама и у породици, што значи да је та конвенција сада део нашег правног поретка и да судови треба да примењују ту конвенцију непосредно и да се позивaју на њене одредбе. Такође је донет Закон о изменама и допунама Закона о раду са потпунијом заштитом жена. Донет је Закон о остваривању права на здравствену заштиту деце, трудница и породиља, и ставио је примедбу да се касни у исплати породиљских накнада.

 На крају свог излагања скренуо је пажњу на мањкавости у протеклом периоду, права грађана другачије сексуалне орјентације, а нарочито Уставом гарантовано право на окупљање, нису остварена (као пример навео је да по трећи пут за четири године није одржана Парада поноса). Такође није донет подзаконски акт који уређује ближе критеријуме за препознавање облика дискриминације од стране запосленог, ученика или трећих лица у установама образовања. Није донет Закон о бесплатној правној помоћи, а таксе пред судовима су јако високе, чиме је остављен вeлики број људи, посебно социјално угрожених, без приступа правди.

 Председник Одбора је указао на потребу заједничког деловања у интересу грађана, поготово у оним сегментима где се права тих грађана крше или се недовољно поштују. Прва адреса са којом се обичан грађанин суочава, јесте локална самоуправа. Сагласио се са господином Јанковићем да ћемо иницирати и подржати добар део измена које су се нашле на дневном реду, као што су измењене одредбе Закона о раду, о здравственој заштити трудница и породиља, насиља над женама, ванпарнични поступак и др. Истакао је да ће бити велики изазов да заједнички делујемо у области људских права. Закон о раду треба ускоро да се нађе у скупштинској процедури. Друго, и по њему много значајније, јесте да заједно са Заштитником грађана и са другим независним регулаторним државним институцијама и уз помоћ медија и цивилног друштва, пратимо како се ти закони спроводе.

 Након тога, председник Одбора је отворио расправу по Редовном годишњем извештају Заштитника грађана Републике Србије за 2013.годину:

 Гордана Чомић je констатовала да Извештај за 2013. годину, нажалост показује у већем делу понављање истих примедби и замерки као и за 2012. и 2011. годину. Такође је истакла и то да ако ове године не закључимо да је озбиљан проблем да променимо начин како се институције односе према препорукама Заштитника грађана, онда ћемо имати сви много већи проблем. Подсетила је да су измене и допуне Закона о заштитнику грађана биле у процедури, да је овај закон повучен из процедуре 2012. године, али никад није враћен у процедуру. То би требало да буде један од првих послова којим би показали да разумемо зашто постоји институција Заштитника грађана. Када се говори о протоколима којима се уводи ред у борби против насиља над женама, један од закључака би требало да буде да МУП извештава Одбор за људска и мањинска права и равноправност полова о примени протокола. На крају се захвалила за исцрпан и темељан Извештај, уз жаљење што Извештај не може још да говори о напретку у примени, очувању и унапређењу људских права у Србији.

 Саша Јанковић је истакао да се, нажалост, створила лоша навика да се ефикасност Заштитника грађана мери степеном извршавања његових препорука и с тим у вези узео је пример шведског омбудсмана, где он само независно утврђује да ли је дошло до пропуста и шта треба да се уради, а потом је посао надлежног министарства да то исправи. Упозорава да ћемо доћи поново у ситуацију да нам Европа даје задатке и сугестије за приоритете нашој Влади за први месец. У три прва приоритета се два пута спомиње Заштитник грађана; први приоритет – уставна реформа ради орочавања независности судства и кључних институција, као што је Заштитник грађана; други приоритет – изборна реформа; трећи приоритет – извршавање препорука од стране извршне власти и поступање Парламента по предлозима и иницијативама Заштитника, Повереника и Државне ревизорске институције. Затим питање Војводине, реформа јавне управе итд.

 По питању услуга социјалне заштите Заштитник грађана Јанковић се осврнуо на драстични пример који се односи на међународни пројекат успостављања помоћи породицама са децом са тешкоћама у развоју. По завршетку пројекта локална самоуправа је предвидела и обeзбедила средства и о томе обавестила ресорно министарство тражећи сагласност, али сагласност је стопирана.

 Предлажио је да се у МУП-у формира једна мала централна јединица, као што постоји организациона јединица фокусирана на трговину људима, која ће пратити, консултовати и давати савете за проблеме везане за насиље над женама и на тај начин утицати да се те драстичне бројке смање.

 Председник Одбора, с обзиром да се више нико није јавио за реч, нагласио је да ми не гласамо по Извештају, већ га само разматрамо и упућујемо према Скупштини.

 Друга тачка дневног реда – **Разматрање Извештаја о спровођењу Закона о слободном приступу информацијама од јавног значаја и Закона о заштити података о личности за 2013. годину.**

 Повереник за информације од јавног значаја и заштиту података о личноти, Родољуб Шабић, је навео да са институцијом Заштитника грађана има добру сарaдњу, иако се оне ипак међу собом доста разликују. За разлику од Заштитника грађана, Повереник за информације и заштиту података о личности је институција која захваљујући законима има власт, она не делује пo препорукама, она доноси управна акта, доноси решења која су по закону коначна, обaвезујућа и извршна. Навео је парадоксалну ситуацију да, док Заштитник грађана и Повереник за заштиту равноправности имају по закону право на отварање подружних центара, Повереник то нема. То значи да се институција која има надлежност да врши инспекцијски надзор на територији целе Републике Србије излаже великим трошковима са становишта времена и тока поступка.

 Што се тиче слободe приступа информацијaмa, у тој области има још много проблема. Истакао је да је евидентна чињеница да се проблеми слободе приступа информацијама од јавног значаја снажније лоцирају у једном сегменту и то није више проблем комуникације са органима власти, министарствима и органима управе. Главни део проблема сели се тамо где је новац и где је велика имовина, односно област корупције. Прошле године доставио је посебан извештај о стању у примени закона у државним предузећима и то је један извештај који је апсолутно алармантан. Указао је на 24 приватизације на које нас је подсетила Европска унија.

 Што се тиче питања извршења одлука Повереника оне су коначне, обавезујуће и извршне. Повереник може применом ЗУП-а изрећи новчане казне у укупном износу од 200.000 динара. Повереник кажњава носиоца обавезе. То је обавеза органа или предузећa, а не директора или министра, према томе, то се плаћа буџетским новцем. Појавио се један велики број људи који неће да плате казну, па се поставља питање како извршити наплату новчане казне, обзиром на постојање четири апелациона суда у Србији, од којих три спроводе кажњавање по решењу, а четврти не спроводи.

 Такође је скренуо пажњу на институцију нотарa која је у међувремену формирана. То је први пут у историји Србије да физичка лица добијају јавна овлашћења, а да она нису законом регулисана и то је питање које се мора решити. Иначе таj закон је озбиљно припреман и имао je јавну расправу, био у Скупштини и повучен у складу са Уставом.

 Затим је прешао на другу тему, везано за заштиту података о личности. Нагласио је да је Закон неусклађен са стандардима Европске уније, а на нормативном плану није још ништа урађено и да је Влада усвојила стратегију и обавезала се да ће у року од три месеца донети актe у складу са спровођењем стратегије, а да никад није донела акциони план. Потом је рекао да је Влада препознала, на иницијативу Повереника, потребу да се Закон или битно мења или допуњује и то је ушло у акциони план за усклађивање правног поретка Републике Србије са тековинама Европске уније као један од приоритета и тај се закон требао усвојити у августу 2013, а није урађен ни нацрт. Зато је припремио комплетан модел Закона који ће бити на сајту Повереника.

 Председник Одбора се сложио да постоје проблеми са којима се грађани суочавају када су у питању ове две области, али и похвалио институцију Повереника. Грађани су препознали коме могу да се обрате кад имају одређене проблеме, чак и у областима где он није надлежан, могу да доставе своје захтеве и документацију, с обзиром на поверење које има и транспарентност. Веома су важне постојеће измене закона, што је прилика да и народни посланици узму учешће. Најављене су јавне презентације, јавна слушања, округли столови, где треба да се укључи и Одбор. Овде се ради о обичним грађанима и њиховом праву да дођу до одређених информација и углавном су та права усмерена ка комуналним и јавним предузећима и, како је претходно рекао господин Шабић, таква места могу бити легла корупције, јер су често таква предузећа финансијски моћнија. Исто важи кад је у питању Заштитник грађана. Одбор за људска и мањинска права остаје отворен и спреман за заједничку сарадњу, и уз помоћ кoлега који имају спремност да помогну преко својих локалних самоуправа, да ако треба, заједно са представницима општина организују можда и додатне едукације где ће још више обавештавати и информисати грађане о њиховом праву да знају.

 Повереник Родољуб Шабић се осврнуо и на феномен замрзавања запошљавања. Указао је на начелно опредељење рационализације административног апарата, где по правилу имамо јако пуно људи тамо где је мало потребно или уопште није потребно и обрнуто. Задовољан је што у ове три године нису изгубили ниједан спор, али се предмети ипак гомилају и тренутно их је у обради три хиљаде, а за то би требало у нормалним условима пола године посла и то под условом да не пристижу нови предмети. Грађани с правом траже решавање предмета у законом предвиђеном року, за месец дана, а не да чекају и по шест месеци. То би могло да се реши ангажовањем једног броја нових људи, што би било добро и за грађане и за државу. Зато би било корисно да се у Скупштини отвори расправа о томе.

 Председник Одбора се захвалио Поверенику Родољубу Шабићу и пошто се више нико није јавио за реч, закључио је Другу тачку дневног реда.

 Трећа тачка дневног реда – **Утврђивање Предлога закључка поводом разматрања Редовог годишњег извештаја Повереника за заштиту равноправности за 2013. годину**

 Председник Одбора је предложио да Одбор предложи Народној скупштини следећи закључак:

1. Народна скупштина поздравља активности којима је Повереник за заштиту равноправности допринео сузбијању дискриминације и унапређењу равноправности, а које су целовито приказане у Редовном годишњем извештају за 2013. годину.
2. Народна скупштина констатује да је дошло до унапређења законодавног оквира којим се доприноси остваривање равноправности и забране дискриминације у области рада, професионалне рехабилитације особа са инвалидитетом, заштите лица са менталним сметњама и заштите права пацијената.
3. Народна скупштина констатује да има простора за даље унапређење прописа, а нарочито у циљу потпуног усаглашавања Закона о забрани дискриминације са правним тековинама Европске уније.

Такође је неопходно усвајање Акционог плана за спровођење Стратегије превенције и заштите од дискриминације, уз обезбеђивање средстава за његово спровођење, као и благовремена примена стратешких докумената из ове области, чије важење истиче 2015. године.

1. Народна скупштина констатује да је и поред унапређења законодавног оквира и активности, које у складу са својим надлежностима предузима Повереник, дискриминација је и даље веома раширена појава, групе које су највише дискриминисане и даље су Роми, жене, лица са инвалидитетом, сексуалне мањине, који се често суочавају са говором мржње.

Народна скупштина позива Владу и надлежне државне органе да предузму неопходне мере у циљу што потпуније реализације препорука Повереника, а нарочито у оквиру група које су највише дискриминисане, укључујући и двоструко и вишеструко дискриминисана лица.

1. Народна скупштина поздравља започете активности на формирању регионалних канцеларија Повереника и истиче потребу интензивирањa тих активности у наредном периоду, што подразумева подизање просторних капацитета за рад стручне службе Повереника.
2. Народна скупштина се обавезује да ће у оквиру контролне функције над радом Владе доприносити доследном спровођењу закона из ове области.
3. Народна скупштина ће поштовати препоруке Повереника у циљу обезбеђења равномерне заступљености полова.
4. Овај закључак ће се објавити у „Службеном гласнику Републике Србије“.

 Такође је предложио да Одбор предложи Народној скупштини да у складу са чланом 167. и 193. Пословника НСРС, Предлог закључка разматра по хитном поступку, имајући у виду да је чланом 239. Пословника Народне скупштине утврђено да Народна скупштина разматра извештаје независних државних органа и предлог закључка, односно препоруке надлежног одбора на првој наредној седници. Предложио је и да известилац Одбора и представник предлагача на седници Одбора буде председник Одбора.

 Пошто није било предлога измена и допуна предложеног текста Предлога закључка, ставио је на гласање Предлог закључка поводом разматарања Редовног годишњег извештаја Повереника за заштиту равноправности за 2013. годину.

 Председник Одбора је констатовао да је Одбор за људска и мањинска права и равоправност полова усвојио Предлог закључка који доставља Народној скупштини на разматрање и усвајање, по хитном поступку.

 Четврта тачка дневног реда – **Утврђивање Предлога закључка поводом разматрања Редовног годишњег извештаја Заштитника грађана за 2013. годину**

 Председник Одбора је предложио да Одбор предложи Народној скуппштини следећи закључак:

1. Народна скупштина поздравља активности Заштитника грађана у заштити и унапређењу људских и мањинских слобода и права које су целовито представљене у Редовном годишњем извештају за 2013. годину.
2. Народна скупштина оцењује да су доношењем Закона о изменама и допунама Закона о националним саветима националних мањина створени предуслови да се обезбеди законитост и правилност избора за националне савете националних мањина.

Народна скупштина позива Владу да и даље предузима мере у циљу измена и допуна осталих одредби Закона о националним саветима националних мањина како би се отклонили уочени недостаци и проблеми у примени.

1. У циљу даљег унапређења положаја Рома, позива се Влада да предложи, односно донесе одговарајуће прописе и мере за остваривање циљева утврђених Стратегијом за унапређење положаја Рома.
2. Народна скупштина оцењује да су потврђивањем Конвенције Савета Европе о спречавању и борби против насиља над женама и насиља у породици, створени предуслови за напредак у заштити жена од насиља.

Народна скупштина истиче неопходност да се важећи прописи који се односе на заштиту жена од насиља, ускладе са овим међународним документом.

1. Народна скупштина позива Владу и надлежно министарство да, у складу са Законом о равноправности полова, обезбеди функционисање механизма родне равноправности у јединицама локалне самоуправе, како би се избегла неједнака примена Закона.
2. Народна скупштина позива Владу да обезбеди остваривање и заштиту права ЛГБТ особа, а нарочито заштиту физичког и психичког интегритета, као и да обезбеди механизме за примену постојећих закона и промоцију толеранције према ЛГБТ популацији од стране државних институција.
3. Обавезује се Влада да једном у шест месеци Народној скупштини достави информацију са подацима разврстаним по органима и имаоцима јавних овлашћења на нивоу Републике, која садржи:
* податке о броју препорука које је Заштитник грађана упутио органима државне управе и имаоцима јавних овлашћења на нивоу Републике,
* број извршених и број неизвршених препорука,
* разлоге за непоступање по препорукама.
1. Овај Закључак објавити у „Службеном гласнику Републике Србије“.

 Такође је предложио да Одбор предложи Народној скупштини да у складу са чланом 167. и 193. Пословника НСРС, Предлог закључка разматра по хитном поступку, имајући у виду да је чланом 239. Пословника Народне скупштине утврђено да Народна скупштина разматра извештаје независних државних органа и предлог закључка, односно препоруке надлежног одбора на првој наредној седници. Предложио је и да известилац Одбора и представник предлагача на седници Одбора буде председник Одбора.

 Гордана Чомић у свом обраћању је дала примедбу на тачку 2. јер сматра да то не може да буде закључак, јер је то теоријски приступ. Такође је истакла своје предлоге за закључак у тачки 4: да одбори прате примену посебних протокола о поступању у случају насиља над женама и насиља у породици, да Народна скупштина позове Владу да поднесе предлог измена и допуна Закона о Заштитнику грађана, као и Закон о престанку важења Закона о запошљавању.

 Председник Одбора се сложио са предлогом да Министарство унутрашњих послова обавештава одбор тромесечно о примени овог Протокола, а поводом примедбе на тачку 2. сматра да је то законски предуслов за спровођење избора.

 Председник Одбора је ставио на гласање Предлог закључка са допуном у оквиру тачке 4. коју је предложила Гордана Чомић:

 1. Народна скупштина поздравља активности Заштитника грађана у заштити и унапређењу људских и мањинских слобода и права, које су целовито представљене у Редовном годишњем извештају Заштника грађана за 2013. годину.

 2. Народна скупштина оцењује да су доношењем Закона о изменама и допунама Закона о националним саветима националних мањина, створени предуслови да се обезбеди законитост и правилност избора за националне савете националних мањина.

 Народна скупштина позива Владу да и даље предузима мере у циљу измена и допуна осталих одредби Закона о националним саветима националних мањина како би се отклонили уочени недостаци и проблеми у примени.

 3. У циљу даљег унапређења положаја Рома позива се Влада да предложи, односно донесе одговарајуће прописе и мере за остваривање циљева утврђених Стратегијом за унапређење положаја Рома.

 4. Народна скупштина оцењује да су потврђивањем Конвенције Савета Европе о спречавању и борби против насиља над женама и насиља у породици створени предуслови за напредак у заштити жена од насиља.

 Народна скупштина истиче неопходност да се важећи прописи који се односе на заштиту жена од насиља, ускладе са овим међународним документом.

 Народна скупштина позива Министарство унутрашњих послова да једном у три месеца Одбору за људска и мањинска права и равноправност полова Народне скупштине достави извештај о предузимању мера у складу са посебним Протоколом о поступању у случајевима насиља над женама у породици и партнерским односима.

5. Народна скупштина позива Владу и надлежно министарство да, у складу са Законом о равноправности полова, обезбеди функционисање механизама родне равноправности у јединицама локалне самоуправе, како би се избегла неједнака примена Закона.

 6. Народна скупштина позива Владу да обезбеди остваривање и заштиту права ЛГБТ особа, а нарочито заштиту физичког и психичког интегритета, као и да обезбеди механизме за примену постојећих закона и промоцију толеранције према ЛГБТ популацији од стране државних институција.

 7. Обавезује се Влада да, једном у шест месеци, Народној скупштини достави информацију са подацима разврстаним по органима и имаоцима јавних овлашћења на нивоу Републике, која садржи:

* податке о броју препорука које је Заштитник грађана упутио органима државне управе и имаоцима јавних овлашћења на нивоу Републике,
* број извршених и број неизвршених препорука,
* разлоге за непоступање по препорукама.

 8. Овај закључак објавити у „Службеном гласнику Републике Србије“.

 Председник Одбора је констатовао да је да је Одбор за људска и мањинска права и равоправност полова усвојио Предлог закључка који доставља Народној скупштини на разматрање и усвајање, по хитном поступку.

 Пета тачка дневног реда – **Утврђивање Предлога закључака поводом разматрања Извештаја о спровођењу Закона о слободном приступу информацијама од јавног значаја и Закона о заштити података о личности за 2013. годину**

 Председник Одбора је предложио да Одбор предложи Народној скуппштини следећи закључак:

1. Народна скупштина поздравља резултате којима је Повереник за информације од јавног значаја и заштиту података о личности допринео остваривању демократске контроле власти од стране јавности, као и права грађана на приватност.
2. Народна скупштина констатује да и даље постоји простор за унапређивање прописа о слободном приступу информацијама од јавног значаја и прописа о заштити података о личности и констатује да и поред већ усвојених препорука Народне скупштине, није дошло до усвајања подзаконских аката неопходних за примену Закона о тајности података.
3. Народна скупштина констатује да је неопходно да сви надлежни државни органи предузму неопходне мере у циљу што потпуније реализације препорука Повереника, а нарочито како би се избегло тзв. „ћутање администрације“ и неоправдано позивање на поверљивост информација, што су, према извештају Повереника, најчешћи разлози за жалбе упућене Поверенику у области приступа информацијама од јавног значаја.
4. Народна скупштина истиче да је поштовање права на приватност нарочито потребно унапредити у сектору безбедности и електронских комуникација.
5. Народна скупштина позива Владу да у што краћем року донесе Акциони план за спровођење Стратегије заштите података о личности.
6. Народна скупштина се обавезује да ће у оквиру контролне функције над радом Владе доприносити доследном спровођењу закона из ове области.
7. Овај Закључак објавити у „Службеном гласнику Републике Србије“.

 Гордана Чомић је имала допуну којом би било предвиђено да Народна скупштина позове Владу да поднесе Предлог измена и допуна закона о којима је Повереник Родољуб Шабић говорио, због мањкавости у примени.

 Председник Одбора је предложио да се у тачки 2, на крају реченице стави зарез и додају речи: „те је потребно приступити изменама и допунама постојећих закона.“

 Председник Одбора је ставио на гласање Предлог закључка са допуном у оквиру тачке 2:

 1. Народна скупштина поздравља резултате којима је Повереник за информације од јавног значаја и заштиту података о личности (у даљем тексту: Повереник) допринео остваривању демократске контроле власти од стране јавности, као и заштити права грађана на приватност.

 2. Народна скупштина констатује да и даље постоји простор за унапређивање прописа о слободном приступу информацијама од јавног значаја и прописа о заштити података о личности и констатује да и поред већ усвојених препорука Народне скупштине, није дошло до усвајања подзаконских аката неопходних за примену Закона о тајности података, те је потребно приступити припреми ових прописа.

 3. Народна скупштина констатује да је неопходно да сви надлежни државни органи предузму неопхoдне мере у циљу што потпуније реализације препорука Повереника, а нарочито како би се избегло тзв. „ћутање администрације“ и неоправдано позивање на поверљивост информација, што су, према извештају Повереника, најчешћи разлози за жалбе упућене Поверенику у области приступа информацијама од јавног значаја.

 4. Народна скупштина истиче да је поштовање права на приватност нарочито потребно унапредити у сектору безбедности и електронских комуникација.

 5. Народна скупштина позива Владу да у што краћем року донесе Акциони план за спровођење Стратегије заштите података о личности.

 6. Народна скупштина се обавезује да ће у оквикру контролне функције над радом Владе доприносити доследном спровођењу закона из ове области.

 Председник Одбора је констатовао да је Одбор за људска и мањинска права и равноправност полова усвојио Предлог закључка који доставља Народној скупштини на разматрање и усвајање, по хитном поступку.

 Седница је закључена у 14,45 часова.

|  |  |
| --- | --- |
| СЕКРЕТАР ОДБОРАРајка Вукомановић | ПРЕДСЕДНИК ОДБОРAМехо Омеровић |